REGULAMENTUL (CE) NR. 645/2007 AL COMISIEI
din 12 iunie 2007
de stabilire a cantității complementare finale de zahăr brut din trestie-de-zahăr originar din statele ACP și India destinate aprovizionării rafinăriilor în anul de comercializare 2006/2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 29 alineatul (4) al doilea paragraf,
întrucât:
(1)
Articolul 29 alineatul (4) din Regulamentul (CE) nr. 318/2006 prevede că aplicarea drepturilor de import pentru zahărul din trestie-de-zahăr destinat rafinării și provenind din statele menționate în anexa VI din regulamentul menționat se suspendă, în ceea ce privește cantitatea complementară necesară pentru a garanta, în cursul anilor de comercializare 2006/2007, 2007/2008 și 2008/2009, o aprovizionare adecvată a rafinăriilor Comunității.
(2)
Cantitatea complementară se stabilește în conformitate cu articolul 19 din Regulamentul (CE) nr. 950/2006 al Comisiei din 28 iunie 2006 de stabilire a normelor de aplicare, pentru anii de comercializare 2006/2007, 2007/2008 și 2008/2009, privind importul și rafinarea produselor din sectorul zahărului în cadrul anumitor contingente tarifare și acorduri preferențiale (2), pe baza unei evaluări forfetare trecute a zahărului brut destinat consumului.
(3)
Pentru anul de comercializare 2006/2007, bilanțul indică necesitatea de a importa o cantitate complementară de zahăr brut de 334 025 tone care să fie transformată în zahăr alb, pentru a satisface cerințele de aprovizionare ale rafinăriilor Comunității. Această cantitate complementară include o estimare a cererilor pentru licențele de import în cursul ultimelor luni ale anului de comercializare 2006/2007, în ceea ce privește importurile menționate la articolul 3 alineatul (2) din Regulamentul (CE) nr. 1100/2006 al Comisiei din 17 iulie 2006 de stabilire, pentru anii de comercializare 2006/2007, 2007/2008 și 2008/2009, a normelor de deschidere și de gestionare a contingentelor tarifare pentru zahărul brut din trestie destinat rafinării, originar din țările mai puțin dezvoltate, precum și a normelor de import al produselor enumerate la poziția tarifară 1701 originare din țările mai puțin dezvoltate (3).
(4)
Regulamentul (CE) nr. 1249/2006 al Comisiei din 18 august 2006 de stabilire a cantității complementare de zahăr brut din trestie-de-zahăr originar din statele ACP și India destinate aprovizionării rafinăriilor în perioada începând cu 1 iulie 2006 până la 30 septembrie 2007 (4) și Regulamentul (CE) nr. 92/2007 al Comisiei din 30 ianuarie 2007 de stabilire a cantității complementare de zahăr brut din trestie-de-zahăr originar din statele ACP și India destinat aprovizionării rafinăriilor în cursul anului de comercializare 2006/2007 (5) au stabilit deja cantități complementare de 82 500 tone și 120 000 tone. Se impune, așadar, stabilirea unei cantități finale de zahăr complementar de 131 525 tone pentru anul de comercializare 2006/2007.
(5)
Aprovizionarea adecvată a rafinăriilor poate fi asigurată numai dacă sunt respectate acordurile tradiționale de export între țările beneficiare. Prin urmare, este necesară o separare a țărilor sau a grupurilor de țări beneficiare. Pentru India se deschide o cantitate de 6 000 tone care aduce cantitatea totală pentru anul de comercializare 2006/2007 pentru India la 22 000 tone, ceea ce se consideră a fi o cantitate de transport viabilă din punct de vedere economic. Cantitățile rămase ar trebui stabilite pentru statele ACP, care s-au angajat în mod colectiv să pună în aplicare reciproc procedurile de alocare a cantităților, pentru a asigura aprovizionarea adecvată a rafinăriilor.
(6)
Înainte de importul zahărului complementar, producătorii de zahăr trebuie să stabilească modalitățile de livrare și transport împreună cu țările beneficiare și operatorii economici. Pentru a le permite să se pregătească în timp util pentru depunerea cererii de obținere a licenței de import, prezentul regulament trebuie să intre în vigoare la data publicării.
(7)
Măsurile prevăzute în prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
În afară de cantitățile stabilite prin Regulamentele (CE) nr. 1249/2006 și (CE) nr. 92/2007, se stabilește o cantitate finală de 131 525 tone de zahăr brut de trestie-de-zahăr complementar în echivalent de zahăr alb pentru anul de comercializare 2006/2007:
(a)
125 525 tone exprimate în zahăr alb originar din statele enumerate în anexa VI la Regulamentul (CE) nr. 318/2006, cu excepția Indiei;
(b)
6 000 tone exprimate în zahăr alb originar din India.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 iunie 2007.